Straume (uzņēmums)

«Straume» bija padomju uzņēmums (ražošanas apvienība), kas specializējās sadzīves tehnikas un rotaļlietu, tostarp automātisko un robotizēto, ražošanā Latvijas PSR teritorijā, Rīgā. Tas atradās Ernsta Tēlmaņa ielā (tagad Kārļa Ulmaņa gatve), 2.

 Vēsture 
Rīgas rūpnīca «Straume» () tika dibināta 1965. gadā, apvienojot bērnu rotaļlietu fabriku un rūpnīcu «Kvēle», kas specializējās nelielu sadzīves metālizstrādājumu ražošanā. Sākotnēji uzņēmums atradās dažādās teritorijās, bet vēlāk tam tika uzcelts speciāls galvenais korpuss.

Jaunās rūpnīcas celtniecība tika paredzēta Latvijas PSR tautsaimniecības plānā IX piecgadei. Korpusa platība bija 12 000 m². Projektu izstrādāja Ļeņingradas Projekta institūts Nr.1. Darba dokumentācija tika izdota 1972. gadā, bet jaunie ražošanas korpusi tika nodoti ekspluatācijā 1974. gadā. Cehu apkurei pirmo reizi tika izmantota gaisa apkures sistēma ar rekuperāciju.

No 1978. gada uzņēmums pilnībā pārcēlās uz jaunajām ēkām.

1983. gadā «Straumē» tika saražoti apmēram 100 000 izstrādājumu, no kuriem īpaši pazīstami bija mikseri, kafijas dzirnaviņas, gaļas mašīnas un gludekļi. Uzņēmums specializējās arī rotaļlietu ražošanā, tostarp radiovadāmo un robotizēto. Kopējais produkcijas apjoms šajā gadā bija 29,7 miljoni rubļu (divreiz vairāk nekā 1970. gadā). Vairāk kā puse produkcijas tika apzīmēta ar PSRS kvalitātes zīmi. Uz eksportu tika nosūtīti ap 12 % uzņēmuma izstrādājumu, galvenokārt uz sociālistiskā bloka valstīm.

1984. gadā tika izveidota atpūtas bāze, bet jau agrāk Rīgas uzņēmuma vadība bija ierosinājusi dzīvojamo ēku celtniecību. Lielu uzmanību uzņēmuma attīstībai, ražošanas pilnveidošanai un tehniskā nodrošinājuma uzlabošanai veltīja Miervaldis Cers, kam tika piešķirts Latvijas PSR Nopelniem bagātā rūpniecības darbinieka tituls, no 1967. gada līdz 1986. gadam vadīja «Straumi».

1986. gadā tika izveidota pati ražošanas apvienība «Straume» ar galveno uzņēmumu – rūpnīcu «Straume». Tai bija arī filiāle Gulbenē, Brīvības ielā 77. Apvienotajā rūpniecības uzņēmumā 1987. gadā tika saražoti vairāk kā 95 000 dažādu izstrādājumu (kopējais ražošanas apjoms mazumtirdzniecības cenās sasniedza 48 miljonus rubļu).

No 1988. līdz 1990. gadam notika bērnu brīvdienu nometņu apmaiņa starp VEB Elektrowärme Sörnewitz VDR un "Straumi". Nometne atradās 16 km attālumā no Drēzdenes, kur meitenes un zēni varēja pavadīt vasaras brīvdienas Moricburgā - Bad Sonnenlandē.

 Produkcija 
1960. gados Latvijā tika sāktas pirmo mehānisko rotaļlietu – pavāru un ārstu, kā arī uzvelkamo putnu un dzīvnieku – ražošana. 1970. gados «Straume» ražoja populāru multiplikācijas filmu varoņus: krokodilu Genu, Čeburašku, Buratino, Karlsonu, kā arī sarežģītas mehāniskās rotaļlietas, kas darbojās ar baterijām un radiovadību.

No 1967. gada rūpnīca ražoja pirmās PSRS galda kompakto trauku mazgājamās mašīnas. Šādā mašīnā ietilpa 12 šķīvji, 4 glāzes un 4 komplekti nažu, dakšu un karotīšu. Rūpnīca apguva arī grīdas tipa trauku mazgājamās mašīnas modeli.

1970. gados rūpnīca apguva mikseru (rokas un ar bļodu), kafijas dzirnaviņu un virtuves kombainu ražošanu.

1980. gadu beigās rūpnīca sāka ražot mikroviļņu krāsnis, taču tās nenonāca līdz masveida ražošanai - tika saražots apmēram 200 krāšņu.

 Literatūra 



 Piezīmes 

Kategorija:Rūpniecība Latvijā
Kategorija:Latvijas bijušie uzņēmumi
Kategorija:Torņakalns
Kategorija:Latvijas PSR